Пенсакола

Пенсакола (на английски: Pensacola) е най-западният град на щата Флорида, в САЩ, и административен център на окръг Ескамбия. Това е пристанищен град, разположен на едноименния залив Пенсакола, свързан от своя страна с Мексиканския залив. Климатът е влажен, горещ през лятото и мек през зимата – почти не вали сняг, но се случват през няколко години снежни превалявания. Пенсакола има разни прозвища, свързани с неговата история и забележителности. Най-известното е „Градът на петте флага“, отразяващо бурните исторически превратности, които са преживели тези земи. По различно време над града са се веели знамената на 5 държави: Испания (Кастилия), Франция, Великобритания, Конфедерацията и САЩ. Други популярни прозвища са: „Най-белите плажове на света“ (заради изключително белия и фин пясък по крайбрежието на залива), „Изумрудения бряг“ (от изумруд - вид скъпоценен камък), „Люлка на военноморската авиация“, „Западната врата на Слънчевия щат“ (както е известен щатът Флорида: "окъпаният в слънце щат"), „Пи-кола“. Населението на града е 51 923 души (2010 г.), а заедно с околните предградия и свързани градчета – 455 102 (2009 г.). История Преди идването на испанските конкистадори от експедицията на Панфило де Нарваес (1528 г.) по тези места, там живее индианското племе пенсакола, за което се предполага, че е контактувало с тях и е вероятно градът да е наречен на негово име, но също така е възможно името му да е свързано повече с това на испанското средиземноморско пристанище Пеньискола(Peñíscola) , откъдето изглежда са били част от обитателите на първото колониално селище, съществувало в периода (1559-1561 г) - предшественик на съвременния град, водени от испанския конкистадор Тристан де Луна и Ареляно, чиято експедиция идва от Веракрус, Мексико и се състои от 11 кораба, с 1400 души на борда. Следващото поселение, отново на колонисти от иберийски произход, е от 1698 г. Тогава (и в течение на още поне век) Флорида е населена предимно от семинолите. При сраженията с французите през 1719 – 1720 г. испанският форт Сан Карлос е почти напълно изгорен. Известно време градът е владение на Франция, но след Френската и индианската война - американският военен театър на Седемгодишната война (1756 – 1763), областта му става британско владение, а фортът става столица на британската колония Западна Флорида (отстъпена от Испания срещу Хавана). След Войната за независимост на САЩ (1775 – 1783 г.) британците окончателно напускат южните земи (колониалните им интереси се насочват основно към Канада) и оставят както Западна, така и Източна Флорида на испанците. Районът на Пенсакола е обект на американската политика още от времето на Британско-американската война (1812 г.). През 1819 г. Испания и САЩ подписват договор, според който Испания продава цяла Флорида на САЩ за огромната по това време сума от 5 милиона американски долара и срещу отказ от страна на Съединените щати от претенции над Тексас. През 1821 г. Флорида, а заедно с нея - и Пенсакола, стават неразделна част от Съединените американски щати, като за пръв военен губернатор е назначен Андрю Джаксън, впоследствие избран за седми президент на САЩ. 3 години по-късно, поради подходящото географско разположение, в Пенсакола започва строеж на федерална корабостроителница. През Гражданската война градът е в Конфедерацията (икономиката на Флорида се гради на робски труд), но след разгрома й и повторното обединение на съюза отново е част от САЩ, а местните плантации са постепенно разформировани. След известен период на икономически подем, Флорида силно обеднява и запада и започва да се възражда едва с Новия курс на Ф.Д. Рузвелт. През втората половина на XX в. и през XXI в., както щатът така и заливът и градът се утвърждават, като важни военни и туристически центрове, както и като убежище за пенсионери и емигранти. Въпреки голямата си привлекателност и многобройното си население, те са също и значително замърсени. Авиация Преди началото на Първата световна война, на мястото на корабостроителницата се създава първата военноморска авиобаза на САЩ, където тренират и усвояват пилотски умения десетки хиляди авиатори, включително Джон Глен (първият американски астронавт) и Нийл Армстронг (първият човек, стъпил на Луната), както и Джералд Кар. Градът продължава да се свързва и с корабоплаването (крайцери "Пенсакола"). В града се намират и Националният музей на военноморската авиация и Университетът на Западна Флорида. Всяка година там се провеждат множество фестивали и исторически походи. Седалище е на демонстрационния авиоотряд „Сините ангели“. Името на града става особено популярно, чрез излъчването на многосерийната телевизионна продукция „Военна база „Пенсакола“. Забележителности Външни препратки В Общомедия има медийни файлове относно Пенсакола Официален уебсайт на Пенсакола